<classify> Akizungumza juzi baada ya timu yake kuibuka na ushindi wa mabao 2-1 dhidi ya African Lyon kwenye uwanja wa Taifa Dar es Salaam, Omog alisema amefurahishwa na ushindi huo lakini kazi bado kubwa mbele yao. Alisema kitu cha msingi kwao ni kuhakikisha wanacheza kwa nguvu na kushinda mechi zao mbili zilizosalia kwani hiyo ndiyo njia pekee iliyobaki.Ukweli kama Yanga wataendelea kushinda mechi zao zilizobaki ubingwa itakuwa mgumu kuja kwetu lakini pamoja na kuwepo kwa hali hiyo lazima tucheze na kushinda mechi zetu mbili zilizobaki chochote kinaweza kutokea, alisema Omog. Kocha huyo alisema pamoja na wapinzani wao Yanga kuwa na michezo minne mkononi, lakini hawawapi nafasi ya kushinda mechi hizo kutokana na kiwango chao kwa sasa kushuka. Alisema Kagera Sugar na Mbeya City zina vikosi imara ambavyo anaamini kama vitacheza kwa uwezo wao vinaweza kuvuruga mipango ya mabingwa hao watetezi na kurudisha matumaini ya ubingwa kwao.Kwenye mpira chochote kinaweza kutokea kwani kuna aliyetarajia kama Mbao FC, wangewafunga Yanga kwenye mchezo wa nusu fainaili ya Kombe la FA? hivyo, pia Yanga hawapaswi kutabiriwa ubingwa wakati bado wana mechi ngumu zinawakabili, alisema. Omog alisema mipango yao ni kuhakikisha timu hiyo inapata nafasi ya kushiriki michuano ya kimataifa mwakani, hivyo watahakikisha wanapambana kwenye michuano yote miwili ile ya FA ambayo kwa sasa wapo hatua ya fainali na Ligi Kuu.  <topic>: MICHEZO 